CELEX: 32015R1362
Language: lt
Date: 2015-08-06 00:00:00
Title: 2015 m. rugpjūčio 6 d. Komisijos reglamentas (ES) 2015/1362, kuriuo dėl silicio dioksido (E 551) naudojimo kvapiųjų rozmarinų ekstrakte (E 392) iš dalies keičiamas Europos Parlamento ir Tarybos reglamento (EB) Nr. 1333/2008 III priedas (Tekstas svarbus EEE)

7.8.2015   
            
            
               LT
            
            
               Europos Sąjungos oficialusis leidinys
            
            
               L 210/22
            
         KOMISIJOS REGLAMENTAS (ES) 2015/1362
   2015 m. rugpjūčio 6 d.
   kuriuo dėl silicio dioksido (E 551) naudojimo kvapiųjų rozmarinų ekstrakte (E 392) iš dalies keičiamas Europos Parlamento ir Tarybos reglamento (EB) Nr. 1333/2008 III priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
   kadangi:
   
               (1)
            
            
               Reglamento (EB) Nr. 1333/2008 III priede nustatytas Sąjungos maisto priedų, leidžiamų naudoti maisto prieduose, maisto fermentuose, maisto kvapiosiose medžiagose, maistingosiose medžiagose, sąrašas ir jų naudojimo sąlygos;
            
         
               (2)
            
            
               pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus prašymą;
            
         
               (3)
            
            
               2014 m. spalio 27 d. buvo pateikta paraiška dėl leidimo naudoti silicio dioksidą (E 551) kaip lipnumą reguliuojančią medžiagą, dedamą į miltelių pavidalo maisto priedą antioksidantą – kvapiųjų rozmarinų ekstraktą (E 392), kuri pagal Reglamento (EB) Nr. 1331/2008 4 straipsnį buvo pateikta valstybėms narėms;
            
         
               (4)
            
            
               naudojant silicio oksidą (E 551) kaip lipnumą reguliuojančią medžiagą kvapiųjų rozmarinų ekstrakto milteliai ilgiau išliktų birūs nesukrisdami į vieną masę ir nesukietėdami galiojimo laikotarpiu, juos būtų paprasčiau naudoti dedant į maistą ir jie būtų veiksmingesni;
            
         
               (5)
            
            
               Maisto produktų mokslinis komitetas nurodė, kad naudojant silicio dioksidą (E 551) ir tam tikrus silikatus (t. y. natrio, kalio, kalcio ir magnio silikatus) kaip lipnumą reguliuojančias medžiagas, jų LPD (toliau – leidžiama paros dozė) yra „nenurodyta“ (3). Tai reiškia, kad jie nekelia pavojaus sveikatai, kai naudojamas toks jų kiekis, kokio reikia norimam technologiniam poveikiui pasiekti. Papildomas silicio dioksido poveikis vartotojams, kai jis naudojamas kaip lipnumą reguliuojanti medžiaga kvapiųjų rozmarinų ekstrakte, būtų ribotas.
            
         
               (6)
            
            
               pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 III priede nustatytą Sąjungos maisto priedų sąrašą, turi prašyti Tarnybos pateikti nuomonę, išskyrus atvejus, kai atnaujinus minėtą sąrašą nebus jokio poveikio žmonių sveikatai;
            
         
               (7)
            
            
               kadangi leidimas naudoti silicio dioksidą (E 551) kvapiųjų rozmarinų ekstrakte (E 392) yra to sąrašo atnaujinimas ir nėra tikėtina, kad tai turės poveikio žmonių sveikatai, nebūtina prašyti Tarnybos pateikti nuomonę;
            
         
               (8)
            
            
               todėl tikslinga leisti naudoti silicio dioksidą (E 551) kaip lipnumą reguliuojančią medžiagą kvapiųjų rozmarinų ekstrakte (E 392);
            
         
               (9)
            
            
               todėl Reglamento (EB) Nr. 1333/2008 III priedą reikėtų atitinkamai iš dalies pakeisti;
            
         
               (10)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1333/2008 III priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo šio reglamento įsigaliojimo dienos.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. rugpjūčio 6 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 354, 2008 12 31, p. 16.
   
      (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
   
      (3)  Maisto produktų mokslinio komiteto ataskaita, 25-as rinkinys, 1990 m.
   
      PRIEDAS
      Reglamento (EB) Nr. 1333/2008 III priedo 2 dalyje po maisto priedo silikono dioksido E 551 pirmojo įrašo įterpiamas šis įrašas:
      
         
                     „E 551
                  
                  
                     Silicio dioksidas
                  
                  
                     30 000 mg/kg preparate
                  
                  
                     Sausų miltelių pavidalo kvapiųjų rozmarinų ekstraktas (E 392)“